Na podlagi 12. člena Pravilnika o ocenjevanju v srednjih šolah (Uradni list Republike Slovenije, št. 30/2018 z dne 26. 4. 2018) je 31. avgusta 2018 določil ravnatelj Šolska pravila ocenjevanja znanja na Gimnaziji Slovenj Gradec. Zaradi izrednih razmer, ki jih je razglasila Vlada Republike Slovenije, se je v vseh šolah do preklica začel izvajati pouk na daljavo po modelu D, ki ga je pripravilo Ministrstvo za izobraževanje, znanost in šport. To je s sklepom št. 600-140/2020/1 o organizaciji pouka in ocenjevanja znanja dijakov v šolskem letu 2020/2021 določilo, da je pouk organiziran v le enem ocenjevalnem obdobju. Na podlagi istega sklepa pristojne ministrice ter Priporočil za preverjanje in ocenjevanja znanja v srednji šoli v času izvajanja pouka na daljavo, ki jih je pripravil Zavod RS za šolstvo (številka 091-27/2020-2 z dne 26. november 2020), določa ravnatelj

**PRILAGODITEV ŠOLSKIH PRAVIL OCENJEVANJA ZNANJA NA GIMNAZIJI SLOVENJ GRADEC ZA POSEBNE RAZMERE V ŠOLSKEM LETU 2020/2021**

1. Prilagodi se 2. člen obstoječih Šolskih pravil ocenjevanja, ki določa načine in roke izpolnjevanja obveznosti, določene z učnim načrtom oziroma katalogom znanj. Ocenjevanje znanja v oddelku mora potekati načrtovano in usklajeno. Strokovni aktivi oz. profesorji ustrezno prilagodijo načrte ocenjevanja v točkah, v katerih je to potrebno. O načinih ocenjevanja in številu načrtovanih ocen pri predmetu se dogovorijo z dijaki. Dogovor ni dokončen, saj je odvisen od datuma vrnitve k pouku v šoli.

2. O številu preverjanj in ocenjevanj pri posameznem predmetu se odločijo dijaki oddelka ali oblikovane skupine glede na obseg snovi. Dijak lahko piše za oceno največ tri pisne izdelke na teden in enega na dan. V skrbi za ustrezno obremenjenost dijakov se v tednu po vrnitvi v šolo izdela nov mrežni plan skupinskih preverjanj znanja, ki je objavljen na naši spletni strani.

3. Število ocen v ocenjevalnem obdobju, pridobljenih v šoli, naj se smiselno prilagodi 5. in 6. odstavku 2. člena Šolskih pravil ocenjevanja znanja, s tem da ustna ocena ni obvezna.

4. Zaradi negotovosti datuma vrnitve v šolo ostanejo med poukom na daljavo v veljavi vsi dosedanji dogovori med dijaki in profesorji glede načina preverjanja in ocenjevanja znanja, saj se bo s tem zmanjšal pritisk po vrnitvi v šolo, povečala pa se bo tudi objektivnost zaključene ocene v tem šolskem letu. Priporočljivi so ustni in pisni odgovori, projektno delo, seminarske naloge, poročila, eseji, domače branje, dnevniki, video posnetki in drugi izdelki, ki nastajajo pri pouku na daljavo. Vsak profesor je dijake pri svojem predmetu že seznanil, katere vsebine bodo ocenjevane in kako ter kakšna merila bodo pri tem uporabljena (da je s tem zagotovljena javnost ocenjevanja).

5. Dijaku, ki je v ocenjevalnem obdobju ocenjen negativno, učitelj določi način in najmanj en datum za ocenjevanje znanja, s katerim ga seznani vsaj pet dni pred začetkom ocenjevanja.

Prilagoditev stopi v veljavo naslednji dan po objavi na spletni strani Gimnazije Slovenj Gradec ter ostaja v veljavi do konca šolskega leta 2020/2021, kar pa velja tudi za vse ostale člene Šolskih pravil ocenjevanja znanja na Gimnaziji Slovenj Gradec.

Slovenj Gradec, 4. december 2020

Ravnatelj Gimnazije Slovenj Gradec

mag. Stane Berzelak